CELEX: 32006D0302
Language: lv
Date: 2006-04-25 00:00:00
Title: 2006/302/EK: Komisijas Lēmums ( 2006. gada 25. aprīlis ) par metabenztiazurona neiekļaušanu Padomes Direktīvas 91/414/EEK I pielikumā un atļauju atsaukšanu augu aizsardzības līdzekļiem, kuri satur šo aktīvo vielu  (izziņots ar dokumenta numuru K(2006) 1653)   (Dokuments attiecas uz EEZ)

26.4.2006   
            
            
               LV
            
            
               Eiropas Savienības Oficiālais Vēstnesis
            
            
               L 112/15
            
         KOMISIJAS LĒMUMS
   (2006. gada 25. aprīlis)
   par metabenztiazurona neiekļaušanu Padomes Direktīvas 91/414/EEK I pielikumā un atļauju atsaukšanu augu aizsardzības līdzekļiem, kuri satur šo aktīvo vielu
   (izziņots ar dokumenta numuru K(2006) 1653)
   (Dokuments attiecas uz EEZ)
   (2006/302/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1), kurā jaunākie grozījumi izdarīti ar Komisijas Direktīvu 2004/20/EK (2), un jo īpaši tās 8. panta 2. punkta ceturto daļu,
   tā kā:
   
               (1)
            
            
               Direktīvas 91/414/EEK 8. panta 2. punktā noteikts, ka 12 gadu laikā pēc šīs direktīvas paziņošanas dalībvalsts var atļaut tādu augu aizsardzības līdzekļu laišanu tirgū, kas satur šīs direktīvas I pielikuma sarakstā neiekļautas aktīvās vielas, kas jau ir pieejamas tirgū divus gadus pēc šīs direktīvas izziņošanas dienas, kamēr minētās vielas pakāpeniski pārbauda atbilstīgi darba programmai.
            
         
               (2)
            
            
               Komisijas Regulā (EK) Nr. 1490/2002 (3) noteikti sīki izstrādāti noteikumi par to, kā īstenot Direktīvas 91/414/EEK 8. panta 2. punktā minētās darba programmas otro un trešo posmu. Tām aktīvajām vielām, attiecībā uz kurām iesniedzējs nepilda savas saistības atbilstoši minētajām regulām, netiks veikta ne dokumentācijas atbilstības pārbaude, ne tās novērtējums. Par metabenztiazuronu noteiktajā laikā netika iesniegta pilnīga dokumentācija. Tādēļ šī aktīvā viela nebūtu jāiekļauj Direktīvas 91/414/EEK I pielikumā un dalībvalstīm būtu jāatsauc visas to augu aizsardzības līdzekļu atļaujas, kuri satur šo vielu.
            
         
               (3)
            
            
               Tām aktīvajām vielām, par kuru atļaujas atsaukšanu iepriekšējais paziņojums ir bijis pirms neilga laika, pašreizējo krājumu realizācijai, glabāšanai, laišanai tirgū un lietošanai ir lietderīgi paredzēt papildperiodu, ne garāku par divpadsmit mēnešiem, lai pašreizējos krājumus varētu izmantot vēl tikai vienu veģetācijas periodu. Ja ir paredzēts ilgāks iepriekšējas paziņošanas laiks, tā beigu termiņu var saīsināt līdz augšanas periodam beigām.
            
         
               (4)
            
            
               Komisija un dalībvalstu eksperti ir iesnieguši un izvērtējuši informāciju par metabenztiazuronu, kas pierādīja, ka minētā viela ir jālieto arī turpmāk. Šādā gadījumā būtu jāparedz pagaidu pasākumi, lai varētu izstrādāt alternatīvas.
            
         
               (5)
            
            
               Šajā regulā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
            
         IR PIEŅĒMUSI ŠO LĒMUMU.
   1. pants
   Metabenztiazurons nav iekļaujams Direktīvas 91/414/EEK I pielikumā.
   2. pants
   Dalībvalstis gādā, lai:
   
               a)
            
            
               Metabenztiazuronu saturošās augu aizsardzības līdzekļu atļaujas atsauc līdz 2006. gada 25. oktobrim;
            
         
               b)
            
            
               No 2006. gada 26. aprīļa metabenztiazuronu saturošiem augu aizsardzības līdzekļiem saskaņā ar Direktīvā 91/414/EEK 8. panta 2. punktā paredzēto izņēmumu atļaujas nepiešķir un neatjauno.
            
         3. pants
   1.   Atkāpjoties no 2. panta, pielikuma B slejā minētā dalībvalsts vēlākais līdz 2009. gada 30. jūnijam var saglabāt atļaujas augu aizsardzības līdzekļiem, kas satur minētā pielikuma A slejā uzskaitītās vielas, C slejā norādītajam izmantojumam.
   Dalībvalsts, izmantojot pirmajā daļā paredzēto atkāpi, nodrošina šādu turpmāko nosacījumu ievērošanu:
   
               a)
            
            
               turpmāka izmantošana ir pieļaujama tikai tad, ja tā nekaitē cilvēku un dzīvnieku veselībai un neatstāj nevēlamu ietekmi uz vidi;
            
         
               b)
            
            
               tie augu aizsardzības līdzekļi, kas ir palikuši tirdzniecībā pēc 2006. gada 25. oktobra, ir jāmarķē no jauna, lai atbilstu ierobežotā izmantojuma nosacījumiem;
            
         
               c)
            
            
               veic visus riska samazināšanas pasākumus, lai mazinātu jebkuru iespējamo apdraudējumu;
            
         
               d)
            
            
               neatlaidīgi meklē alternatīvas šādai izmantošanai.
            
         2.   Attiecīgā dalībvalsts katru gadu līdz 31. decembrim informē Komisiju par pasākumiem, kas veikti, piemērojot 1. punktu, un jo īpaši par darbībām, kas veiktas saskaņā ar a) līdz d) apakšpunktiem.
   4. pants
   Jebkuram papildperiodam, ko dalībvalstis piešķir saskaņā ar Direktīvas 91/414/EEK 4. panta 6. punktu, ir jābūt pēc iespējas īsākam.
   Ja atļaujas saskaņā ar 2. pantu atsauc vēlākais līdz 2006. gada 25. oktobrim, termiņš beidzas vēlākais 2007. gada 25. oktobrī.
   Ja atļaujas saskaņā ar 3. panta 1. punktu atsauc vēlākais līdz 2009. gada 30. jūnijam, termiņš beidzas vēlākais 2009. gada 31. decembrī.
   5. pants
   Šis lēmums ir adresēts dalībvalstīm.
   
      Briselē, 2006. gada 25. aprīlī
      
         
            Komisijas vārdā —
         
            Komisijas loceklis
         
         Markos KYPRIANOU
      
   
   
      (1)  OV L 230, 19.8.1991., 1. lpp.
   
      (2)  OV L 70, 9.3.2004., 32. lpp.
   
      (3)  OV L 224, 21.8.2002., 23. lpp. Regulā jaunākie grozījumi izdarīti ar Komisijas 2003. gada 18. jūnija Regulu (EK) Nr. 1044/2003 (OV L 151, 19.6.2003., 32. lpp.).
   
      PIELIKUMS
      Direktīvas 3. panta 1. punktā minēto atļauju saraksts
      
                  A sleja
               
               
                  B sleja
               
               
                  C aile
               
            
                  Aktīvā viela
               
               
                  Dalībvalsts
               
               
                  Izmantojums
               
            
                  Metabenztiazurons
               
               
                  Beļģija
               
               
                  Puravi, zirņi
               
            
                  Francija
               
               
                  Sīpoldzimtas augi
                  Lopbarības zālāji
                  Pākšaugu kultūras